Lesninger Pinsedag (år C)

## **1. lesning** Apg 2,1–11

*De ble alle fylt av Den Hellige Ånd, og de begynte å tale*

Da dagen for pinsefesten opprant, var de samlet alle som én. Da hørtes plutselig et brus i luften, lik et veldig uvær som nærmet seg. Det fylte hele huset de befant seg i, og noe som lignet tunger av ild kom til syne, de delte seg og senket seg over hver enkelt av dem. I samme øyeblikk ble de alle fylt av Den Hellige Ånd, og de begynte å tale i andre tungemål, alt etter hva Ånden gav dem å forkynne.

På denne tid fantes der i Jerusalem mange innflyttede jøder, fromme mennesker, som kom fra folkeslag under alle himmelstrøk. Og da folk hørte denne støyen, strømmet de sammen i mengder. Men da hver enkelt hørte dem tale sitt eget språk, skjønte de hverken ut eller inn, og spurte, helt rystet og forvirret:

«Er de ikke galileere, alle disse som taler? Hvordan kan det da gå til, at hver enkelt av oss som hører dem, hører sitt eget morsmål? Om vi er partere, medere, elamitter, om vi er fra Mesopotamia, Judea eller Kappadokia, Pontos eller Asia, Frygia eller Pamfylia, Egypt eller Lybia Kyrenaika, om vi er innflyttere fra Roma – jøder eller proselytter – eller vi er kretere eller arabere – så hører vi dem forkynne Guds storverk på vårt eget språk!»

## **Responsoriesalme** Sal 104 (103),1ab og 24ac. 29bc–30. 31 og 34

**Omkved:** Send din Ånd, Herre, og du fornyer jordens åsyn.

Lov Herren, min sjel,  
Herre, min Gud, hvor du er stor!  
Herre, hvor mange dine gjerninger er.  
Jorden er full av det du har skapt.

Du tar livsånden fra dem,  
da dør de og vender tilbake til støvet.  
Du sender din Ånd og de skapes på ny.  
Du fornyer jordens åsyn.

Herrens ære varer evig!  
Herren gleder seg over sitt verk!  
Min sang finne nåde hos Herren,  
så jeg alltid kan gledes i ham.

## **2. lesning** Rom 8,8–17

*Alle de som lar seg føre av Guds Ånd, de er Guds barn*

Brødre, de som følger den syndige natur, kan ikke være etter Guds sinn. Men dere lever ikke naturens liv, men Åndens, så sant Guds Ånd bor i dere.

Den som ikke eier Kristi Ånd, hører ikke ham til; men dersom Kristus bor i dere, vil legemet nok være døden undergitt på grunn av synden, men ånden levende i kraft av rettferdigheten. Og så sant hans Ånd, som oppreiste Jesus fra de døde, bor i dere, da skal han som oppreiste fra de døde Kristus Jesus, også gi deres dødelige legemer liv ved sin Ånd som bor i dere.

Så er vi da riktignok skyldnere, mine brødre, – men ikke overfor den syndige natur, som om den skulle ha noe krav på vårt liv; nei, lar dere den få råde, er døden dere viss. Men dersom dere ved Ånden gjør det av med den syndige naturs verk, da er livet deres.

For alle de som lar seg føre av Guds Ånd, de er Guds barn. Det er ikke den gamle slave-ånd dere har fått igjen, slik at frykten fremdeles skulle herske; nei, den ånd dere har fått, gir dere rang som barn, den får oss til å rope: «Abba! Far!» Ånden selv forener seg med vår egen ånd for å bevitne at vi er Guds barn. Men er vi barn, da er vi også arvinger, Guds arvinger og Kristi medarvinger, så sant vi tar del i hans lidelse, for også å få del i herligheten, sammen med ham.

## **Sekvens**

Kom, o Hellig Ånd, hit ned!  
Lysets stråle til oss led  
fra din høye helligdom.

Far for slekt så arm og ring!  
Gode gavers giver, bring  
lys i våre hjerters rom.

Du, som vet å trøste best,  
sjelens venn og milde gjest,  
svale tilflukts åpne dør,

hvile for hver tynget mann  
kjølig under solens brann,  
lindring når vårt hjerte blør.

Salighetens lys, treng inn!  
Fyll til dypest bunn hvert sinn  
som i tro mot deg er vendt.

Uten lys fra guddoms vell  
eier ingen i seg selv  
noe som for deg er rent.

Avtvett urenhetens spor,  
kveg med dugg den tørre jord,  
rens og hel de syke sår.

Bøy alt det som stivnet til,  
smelt det frosne ved din ild,  
led du den som veiløs går.

Skjenk hver sjel som på deg tror,  
hver som liter på ditt ord,  
dine gaver, syv i tall.

Kraft til enden du oss unn  
og en salig oppbruddsstund.  
Oss til evig glede kall!

## **Evangelievers**

Halleluja.

Kom, Hellige Ånd, fyll dine troendes hjerter og tenn i dem din kjærlighets ild.

Halleluja.

## **Evangelium** Joh 14,15-16.23b-26

*Den Hellige Ånd skal undervise dere om alt*

På den tid sa Jesus til sine disipler:

«Dersom dere virkelig holder av meg, da holder dere også mine bud. Og jeg vil be min Far, så skal han gi dere en annen Talsmann, som skal være hos dere for alltid.

Den som elsker meg, han akter på mitt ord; så vil min Far elske ham, og vi vil komme og ta bolig hos ham. Men den som ikke elsker meg, han akter heller ikke på mine ord. Og det ord dere hører, er jo ikke mitt, men min Fars – han som har sendt meg.

Dette har jeg kunnet si dere mens jeg selv ennå var blant dere. Men Talsmannen, Den Hellige Ånd, som Faderen sender i mitt navn, han skal undervise dere om alt og la dere minnes alt hva jeg har sagt.»